ПРЕДЛОГ

На основу члана 10. став 2. и члана 38. став 1. Закона о планском систему Републике Србије („Службени гласник РС”, број 30/18),

Влада доноси

П Р О Г Р А М

за поједностављење административних поступака

и регулативе „е-Папир” за период 2019 - 2021. године

1. Увод

Програм за поједностављење административних поступака и регулативе„е-Папир” за период 2019 - 2021. године (у даљем тексту: Програм), представља документ јавне политике којим се детаљније разрађују циљеви и мере утврђене усвојеним документима јавних политика у вези са оптимизацијом, односно поједностављењем и дигитализацијом административних поступака који се односе на привреду, на републичком и покрајинском нивоу. **Циљ Програма је сигурније, транспарентније и предвидљивије пословно окружење и смањење удела укупних административних трошкова у БДП.**

Административни трошкови су они трошкови које привредни субјекти сносе услед прописане обавезе спровођења неког административног поступка или захтева.

Административни поступак представља поступак решавања по захтеву привредног субјекта (предузетника, привредног друштва, установе, задруге, удружења), од тренутка подношења до тренутка одлучивања, односно доношења акта и његовог достављања подносиоцу, а у циљу остваривања одређеног права или испуњења обавеза.

Административни поступак подразумева следеће кораке:

1. Подношење захтева (поднеска) од стране привредног субјекта надлежном органу или организацији, са потребном документацијом, информацијама, уплатом такси/накнада и слично;

2. Спровођење поступка у складу са поднетим захтевом;

3. Издавање акта односно добијање одговора (позитивног или негативног) у складу са поднетим захтевом, од стране надлежног органа или организације.

Под административним поступком се подразумева и подношење пријаве, извештаја, података, извода из евиденција и сличних информација, уколико постоји обавеза привредног субјекта да обавештава надлежни орган/организацију о одређеним чињеницама. У овим случајевима, привредни субјекат се обраћа надлежном органу/организацији, али надлежни орган/организација не спроводи управни поступак односно не издаје управни акт привредном субјекту, већ само евидентира достављене чињенице (евентуално доставља обавештење/потврду о пријему података).

У том смислу, административни поступак треба схватити шире од управног поступка, с обзиром да обухвата свако обраћање привредног субјекта надлежном органу, ради оставаривања неког права или испуњења одређене обавезе, без обзира да ли је крајњи исход управни акт или не.

Програмом се први пут свеобухватно и системски приступа реформи јавне управе Републике Србије у делу који се односи на повећање ефикасности у спровођењу административних поступака, односно подизања квалитета пружања јавних услуга привреди. Наведена реформа ће резултирати систематским поједностављењем административних поступака (укидањем сувишних и поједностављењем тј. оптимизацијом осталих административних поступака), као и успостављањем Јединственог јавног регистра административних поступака и осталих услова пословања (у даљем тексту: Јавни регистар), што ће повећати транспарентност и предвидљивост у поступању органа јавне власти.

Успостављањем Јавног регистра, биће јавно доступне све информације о административним поступцима, документима и подацима потребним за њихово спровођење на једном месту, што ће омогућити значајне директне и индиректне уштеде за привреднике у вези са подношењем бројних захтева, односно испуњавањем пословних обавеза. Привредни субјекти ће брже, лакше и јефтиније остваривати своја права односно испуњавати законом утврђене обавезе. С друге стране, овакав начин пословања допринеће ефикаснијој сарадњи између приватног сектора и јавне управе и постизању униформности у спровођењу административних поступака, чиме ће с једне стране трошкови јавног сектора у значајној мери бити смањени, а с друге стране ће се смањити простор за корупцију. Јавни регистар ће бити успостављен по угледу на земље које су успешно формирале сличне регистре (Финска, Естонија, Аустрија, Португалија и Словенија).

Саставни део Јединственог регистра, у будућности, биће и Јединствена електронска контактна тачка (у даљем тексту: ЈЕКТ), која представља државни електронски сервис на српском и енглеском језику, путем којег органи јавне власти Републике Србије размењују информације међу собом, као и са надлежним органима држава Европског економског простора, а сва заинтересована лица могу бесплатно да се обавесте о условима и поступцима за остваривање права на пословно настањивање односно за добијање сагласности за пружање услуга у Републици Србији и државама Европског економског простора. Успостављање ЈЕКТ је обавеза коју ће Република Србија преузети транспоновањем Директиве 2006/123/ЕЗ о услугама на унутрашњем тржишту.

Поједностављење административних поступака подразумева проверу (анализу) неколико основних параметара који се приликом израде препорука проверавају са посебном пажњом на:

- усклађеност спровођења поступка са одредбама Закона о општем управном поступку[[1]](#footnote-1);

- оправданост достављања документације у зависности од потребе прибављања података за спровођење административног поступка;

- могућност размене података између надлежних органа и организација преко сервисне магистрале у складу са Законом о електронској управи[[2]](#footnote-2);

- усклађивање документације коју је потребно доставити и рокова за спровођење поступака;

- оправданост постојања такси и накнада и њихове висине у конкретним поступцима;

- могућност дигитализације спровођења поступка у свим случајевима где је то изводљиво, имајући у виду природу и начин на који се поступак спроводи.

Препоруке за поједностављење административних поступака на републичком нивоу које су саставни део овог програма[[3]](#footnote-3), урађене су на основу претходно спроведених анализа и интезивних консултација са привредним сектором, и представљају само „прву групу” препорука које ће бити спроведене у наредне три године. План за убудуће је, да свака нова група урађених препорука буде достављена Влади на усвајање, како би се задржао континуитет у планирању, реализацији и извештавању о програмским активностима.

Спровођење наведене методлогије, на основу које су израђене препоруке, и успостављање одрживости овог система подразумева и реорганизацију и подизање капацитета Републичког секретаријата за јавне политике (у даљем тексту: РСЈП). На тај начин обезбедиће се механизам који ће осигурати да нови административни поступци који буду увођени у наредном периоду буду унапред оптимизовани тако да минимализују административно оптерећење за привреду и повећају ефикасност државне управе у пружању јавних услуга.

1. Плански документи релевантни за Прогам

Циљеви усвојених докумената јавних политика, који се детаљно разрађују Програмом су:

1) ***Стратегија регулаторне реформе и унапређења система управљања јавним политикама за период 2016-2020. године*** („Службени гласник РС”, број 8/16), Посебан циљ 3: Поједностављење административних процедура и успостављање система за континуирано мерење и праћење административних трошкова привреде и грађана; Посебан циљ 4: Унапређење улоге грађана и привреде у систему управљања јавним политикама, доношењу прописа и унапређењу административних процедура; 2) ***Стратегија подршке развоју малих и средњих предузећа, предузетништва и конкурентности за период од 2015. до 2020. године*** („Службени гласник РС”, број 35/15), Стуб: Унапређење пословног окружења, Димензија 2: Унапређење ефикасности спровођења административних поступака; 3) ***Национални програм за сузбијање сиве економије*** („Службени гласник РС”, број 110/15) Посебни циљ 3: Смањење административног и парафискалног оптерећења за привреду и грађане;

4) ***Акциони план за спровођење Програма Владе***, приоритетни циљ 3.4. Е-управа, резултат/очекивани исход: Успостављен јавни регистар административних поступака и других услова пословања (израђено 100% препорука за поједностављење укупно пописаних поступака).

3. Опис постојећег стања

Пословно окружење у којем послују домаћи привредници, оптерећено је бројним препрекама које често нису видљиве и јасне при отпочињању пословања. С обзиром да се Република Србија већ дуже време налази у транзиционом периоду, који карактеришу честе измене прописа, а тиме и промене правила пословања, привредници имају тешкоће да се на време прилагоде свим тим променама, при чему, због проблема у пословању, немају ни времена да се упознају са њима. Административно оптерећење је високо и карактеришу га бројни поступци за остваривање неког права или испуњавање обавеза, као и високи трошкови њиховог спровођења. Административно оптерећење представља трошак за привредне субјекте и у међународним оквирима се препознаје као значајна препрека даљем привредном развоју, а њихово смањење као кључни основ за унапређење услова пословања.

Кретање висине административног оптерећења се у Републици Србији прати од 2010. године, кроз мерење удела административних трошкова у БДП-у (методом стандардног трошка). Последњи расположиви податак о висини удела административног трошка у БДП-у се односи на 2016. годину и он износи 3,26 %. У Графикону 1. је представљено кретање процењене величине удела административног трошка у БДП у периоду 2010-2016.

Графикон 1: Процена удела административних трошкова у БДП 2010-2016. (у %)

*Извор: Резултати мерења административних трошкова у Републици Србији 2010-2016.*

Увидевши важност смањењa административног оптерећења за унапређење услова пословања, Влада је 2016. као један од посебних циљева у оквиру Стратегије регулаторне реформе за период 2016-2020. дефинисала „Унапређење административних процедура и успостављање система за континуирано мерење и праћење административних трошкова привреде и грађана”. Наведени циљ има двојаку функцију:

* унапређење услова пословања привредних субјеката;
* унапређења квалитета услуга које јавна управа обезбеђује грађанима.

Како би се остварила прва функција наведеног циља приступило се реализацији Пројекта за поједностављење административних поступака и регулативе „е-Папир” (у даљем тексту: Пројекат) у оквиру којег су предвиђени попис и анализа постојећих административних поступака и захтева на републичком и покрајинском нивоу, израда, усвајање и реализација препорука за њихову оптимизацију, као и формирање свеобухватне и ажурне електронске базе административних поступака и осталих услова пословања у форми јавног регистра. У оквиру Пројекта, од 2016. године до сада реализоване су следеће активности:

* Усвојен је Оперативни план активности на успостављању Јавног регистра;
* Спроведена је упоредна анализа сличних портала у земљама чланицама Европске уније и остварена сарадња са институцијама које одржавају сличне портале у Краљевини Данској, Португалу, Финској и Молдавији са којима су размењена искуства;
* Израђен и пуштен у функцију софтвер за попис и анализу административних поступака;
* Одржано је 35 обука за 16 тренера и 479 службеника из 107 органа и организација за попис административних поступака;
* Пописано је и преконтролисано око 2500 административних поступака на националном нивоу, у чему је учестовало 84 органа/организација, док је попис вршио 451 службеник;
* Припремљен је радни текст Нацрта закона о јединственом јавном регистру административних поступака и осталих услова пословања, који прописује правни основ за упостављање Јавног регистра и дефинише обавезе и дужности државних органа у вези са ;
* Успостављен је електронски калкулатор за обрачун трошкова, који представља електронску верзију Методологије за обрачун административних трошкова и који је јавно доступан на сајту РСЈП;
* Пројекат је од 15. априла 2018. године брендиран под новим називом „е-Папир”;
* За спровођење Пројекта, обезбеђена су финансијска средства од донатора (IPA, Фонд за добро управљање Уједињеног краљевства, Светска банка, Немачка развојна помоћ), у висини од 5.426.940 евра; У току 2018. године на пројектне активности (израду и функционисање софтвера потребног за попис административних поступака, спровођење обука за попис, спровођење пописа, контролу и анализу пописаних поступка, израду препорука, итд.) потрошено је укупно 1.497.614 евра;
* Обављене су консултације са привредним субјектима током анализе поступака изабраних за поједностављење, кроз организацију фокус група и слање упитника, као и стављањем у функцију Обрасца 3, који служи за прикупљање иницијатива и предлога привредних субјеката за измену неефикасних прописа;
* Израђена је 871 препорука за оптимизацију (поједностављење и/или укидање и дигитализацију) поступака од којих су три добила законодавни оквир односно чија је примена почела 1. јануара 2019. године (укидање обавезе попуњавања МУН и М4 обрасца и укидање маркице за брашно), при чему је укупна годишња уштеда за привреду процењена на 3.466.835.553,00 РСД.

Упоредна међународна пракса

Приликом утврђивања реформског правца у овој области, у обзир су посебно узета искуства СР Немачке, Молдавије и Португалије.

У циљу успостављања јединствених управних места и дигитализације административних поступака, како за привреду тако и за грађане, СР Немачка је сходно свом државном уређењу приступила реализацији неопходних активности почевши од локалног нивоа. Подела надлежности између локалног, регионалног и савезног нивоа, као и поштовање начела аутономије и заштите података показали су се као кључни проблеми у реализацији пре свега оптимизације, а у складу са њом и формирању јединствених управних места. Дигитализација се у држави где је покривеност широкопојасним интернетом 40% показала као несврсисходна, имајући у виду наведении податак..

Оптимизација поступака који су у надлежности локалне самоуправе се показала успешном, кроз претходно одрађене анализе, са посебним нагласком на неусаглашености и неуједначености истих поступака у различитим јединицама локалне самоуправе. Основни недостатак немачког система као примера добре праксе, огледа се у нестандардизацији поступака на свим нивоима, као и изостанку утицаја са савезног нивоа.

Република Молдавија је у оквиру спровођења целокупне реформе јавне управе успоставила аутоматизовани информациони систем за управљање и издавање дозвола, као и мултифункционални центар за пружање јавних услуга.

Молдавија је у циљу транспарентности и смањења трошкова, преполовила број министарстава, чиме је без претходне анализе и оптимизације довела до смањења броја административних поступака. Као кључан фактор, како у покретању тако и одржавању оваквог система, наведена је политичка воља чији је циљ пре свега био формирање јединственог, једноставног и лако доступног аутоматизованог информационог система за управљање и издавање дозвола. Утврђено је да је молдавска администрација издавала годишње 416 врста дозвола, те је циљани број након обједињавања и оптимизације био 151. Почетком јула 2018. године, спроведен је први пилот пројекат у оквиру кога је поједностављено, стандардизовано и дигитализовано 20 поступака за издавање дозвола, те ће се искуства овог пилот пројекта искористити за оптимизацију преосталих поступака.

SIMPLEKS је програм административног и законодавног поједностављења који се спроводи у Португалији од 2006. године и има за циљ да смањи административне трошкове за грађане и привреду, кроз пружање једноставнијих и бржих јавних услуга грађанима и предузећима, односно повећање унутрашње ефикасности јавне управе и развијање праксе већег учешћа јавности у доношењу прописа кроз консултативни процес. Овај програм уважава захтеве грађана и привреде за већом информисаношћу и повећањем квалитета јавних услуга.

Процес поједностављења административних поступака обухвата попис административних поступака, њихову анализу и израду предлога препорука за поједностављење поступака, спровођење консултативног процеса (подстицање подношења иницијатива за поједностављење поступака, поступање по иницијативама, организовање консултација/расправа за припремљене предлоге препорука), предлагање, усвајање и спровођење препорука.

Захваљујући ефикасној организацији спровођења датог програма и широком консултативном процесу, у периоду од 2006. до 2011. године имплементирано више од 1000 административних и законодавних мера поједностављења што је Португалији донело награду Уједињених нација за јавне службе, као и прво место у истраживању Европске комисије о е-управи за 2009. и 2011. годину.

Анализа проблема

Као што је већ наведено у оквиру анализе постојећег стања, проблем који спровођење Програма треба да реши су административне баријере у пословању привредних субјеката које резултирају високим административним трошковима, што негативно утиче на услове пословања и конкурентност домаће привреде.

Током анализе административних поступака, спровођења јавно-приватног дијалога са привредом и накнадних разговора са државним службеницима утврђени су одређени узроци наведеног проблема, тј. најчешће потешкоће са којима се сусрећу привредни субјекти при спровођењу административних поступака:

- *Неуређеност поступка и неуједначеност у поступању* - законска регулатива предвиђа постојање поступка и утврђује услове којим се доказује одређено чињенично стање, али није прецизирано ко утврђује испуњеност услова нити је прецизирана документација којом се испуњеност услова доказује због чега може доћи до неуједначеног приступа истом поступку;

*- Непоштовање обавезе прибављање података по службеној дужности* - иако је обавеза прибављања података по службеној дужности прописана Законом о општем управном поступку, врло ретко се примењује у пракси што доводи до непотребног административног оптерећења за подносиоца захтева;

*- Непостојање обрасца за подношење захтева* – доводи до недоумица по питању тога које податке је потребно унети у образац захтева, што је у директној корелацији са недостатком прецизног упутства о доказивању испуњености одређених услова;

*- Немогућност електронског подношења захтева/поднеска* - ово је нарочито приметно у поступцима у којима се поступак своди на достављање одређеног извештаја или једноставног обрасца са минимумом пратеће документације;

*- Инсистирање на оригиналима докумената* - чак и када за тим нема потребе;

- *Непостојање прописаних рокова за поступање или непоштовање рокова за поступање –* уколико се спровођење поступка састоји од неколико радњи које представљају услов за реализацију поступка, непостојање или непоштовање рокова за поступање повећава несигурност поступања и утиче на висину потенцијалног административног трошка;

*- Нетранспарентност административних поступака* - неретко су административни поступци нетранспарентни, услед чега долази до непотребног административног оптерећења за подносиоца захтева, који на разне начине прикупља информације о поступку. На тај начин, чак и након подношења захтева, поставља се питање да ли је поднети захтев уредан или ће се од подносиоца тражити „још један папир”;

- *Неприхватање извода са пословног рачуна банке као доказа плаћања*, чиме се странке непотребно излажу трошковима.

Са надлежним органима/организацијама су усаглашене препоруке за оптимизацију 546 поступака (прва група препорука за поједностављење) које су унете у први акциони план који је саставни део Програма. Препоруке су припремљене по систему „кључ у руке”, односно оне садрже препоручену измену прописа којом се оптимизује поступак, као и обрачун уштеде која се оптимизациојом постиже.

1. Промена која се постиже спровођењем Програма

*Визија: Државни органи и организације спроводе административне поступке и административне захтеве на транспарентан и једнообразан начин, уз међусобну сарадњу и минимално административно оптерећење за привредне субјекте, чиме се обезбеђује правна сигурност и предвидљивост за све учеснике у поступку.*

*Промена која ће се спровођењем Програма остварити*: Укидање сувишних и поједностављење осталих административних поступака и постепена дигитализација, као и стварање јединственог регистра са свим неопходним информацијама за пословање, резултираће стварањем сигурнијег, транспарентнијег и предвидљивијег пословног окружења, односно смањењем административних трошкова за привредне субјекте и сужавањем простора за корупцију.

Да би се наведена промена остварила потребно је пописати и анализирати све административне поступке и захтеве на републичком и покрајинском нивоу који се односе на пословање привредних субјеката, оптимизовати их (поједноставити и дигитализовати тамо где постоји основана потреба и техничка могућност), успоставити и омогућити функционисање Јавног регистра и његово редовно ажурирање. Наведене активности ће се спровести у оквиру Програма и уз систем комуникације и координације рада државних органа и организација у оквиру чијих надлежности се налазе административни поступци и захтеви који су предмет Програма.

Заинтересоване стране за израду и спровођење Програма су државни органи и организације надлежни за спровођење административних поступака и захтева, привредни субјекти организовани у различита удружења (коморе, асоцијације, итд.), донатори (IPA, Фонд за добро управљање Уједињеног краљевства, Светска банка, Немачка развојна помоћ), као и друга заинтересована јавност.

1. Циљ Програма

Општи циљ: Сигурније, транспарентније и предвидљивије пословно окружење и смањење удела укупних административних трошкова у БДП-у до 2020. године[[4]](#footnote-4), при чему је циљана вредност 3 % (базна вредност за 2016. годину износи 3,26 %).[[5]](#footnote-5) Извор провере ће бити Извештај о мерењу административног трошка у Републици Србији за 2020. годину који ће израдити РСЈП.

1. Анализа опција за остваривање циља

Имајући у виду промену коју треба остварити и циљ који треба достићи, анализиране су и рангиране четири опције представљене у Табели 1.

Табела 1. Рангирање опција за остваривање циља

|  |  |  |  |  |
| --- | --- | --- | --- | --- |
| Опције  Критеријуми | Status quo опција | Опција секторске оптимизацијеадминистративних поступака | Опција свеобухватне оптимизације административних поступака | Опција свеобухватне оптимизације административних поступака који се односе на  привредне субјекте |
| Смањење административних трошкова | - | + - | + | + - |
| Транспарентост и предвидљивост окружења | - | + - | + | + - |
| Расположива средства | + | + | - | + |
| Капацитет за спровођење | + | + - | - | + |
| Одрживост процеса оптимизације | - | + - | + - | + |
| Приоритет на нивоу Владе | - | +- | + | + |
| Коначна оцена | -2 | +1 | + 1 | +4 |

При анализи опција највише пажње је посвећено економским, финансијским и управљачким ефектима, као и ризицима за спровођење реформе, на основу чега су формулисани критеријуми за рангирање опција. У складу са наведеним, критеријуми који се односе на смањење административних трошкова и достизање транспарентног и предвидљивог пословног окружења су циљно оријентисани критеријуми и покривају економске ефекте, док критеријум који се односи на расположивост средстава за спровођење реформе покрива финансијске ефекте. Такође, критеријуми који се односе на расположивост капацитета за спровођење оптимизације (укидање, поједностављење и дигитализација) административних поступака и њену одрживост покривају управљачке ефекте, док могућност установљења оптимизације административних поступака као приоритета на нивоу Владе представља начин за смањење ризика везаног за спровођење реформе.

1. Status quo опција

Ова опција предвиђа одсуство организованог и контунуираног деловања државне управе у правцу поједностављења административних поступака и смањења административних трошкова. На основу анализе досадашњег кретања удела административних трошкова у БДП-у и активности које су повремено спровођене у досадашњем периоду, дошло се до закључка да би избор ове опције у почетној фази довео до стагнације удела административних трошкова у БДП-у, а потом до његовог раста, имајући у виду процес европских интеграција и неопходно транспоновање правних тековина Европске уније.

Такође, Status quo опција би негативно деловала на процес повећања транспарентности државне управе и предвидљивости пословног окружења, што би негативно утицало на атрактивност Републике Србије као дестинације за инвестирање и оставило простор за коруптивно понашање.

1. Опција секторске оптимизације административних поступака

Наведена опција предвиђа сегментирано спровођење оптимизације административних поступака у појединим секторима, односно ресорима јавне управе. На основу искустава у поједностављењу и дигитализацији административних поступака у досадашњем периоду, које су спровођене у појединим секторима (грађевинарство, саобраћај, финансије, итд.) дошло се до закључка да су наведени реформски процеси и поред несумњивих појединачних резултата, имали ограничен утицај на смањење административних трошкова и повећање транспарентности и предвидљивости окружења. Сегментираност реформског процеса онемогућава синергију између више ресора јавне управе и постизање веће ефикасности јавне управе, као и уштеда за шири круг субјеката.

Поред наведеног, уочен је недостатак капацитета већег броја ресора да самостално спроведу сличне активности, као и њихова немогућност да успоставе одрживи систем у којем ће се одвијати континуирана оптимизација административних поступака у њиховој надлежности. Непостојање јасне политике на нивоу Владе и централног тела које усмерава активности везане за оптимизацију административних поступака би смањило могућност међусобне комуникације и координације државних органа, што је неопходно како би се на прави начин постигла оптимизација (посебно прибављање података по службеној дужности и успостављање јединственог управног места).

1. Опција свеобухватне оптимизације административних поступака

Разматрана опција је предвиђала спровођење свеобухватног реформског процеса оптимизације свих административних поступака (укључујући поступке који се односе и на грађане и на привредне субјекте) на републичком, покрајинском и локалном нивоу.

Несумњиво је да би се спровођењем ове опције оствариле највеће уштеде у реализацији административних поступака, као и да би се постигао висок ниво транспарентности и предвидљивости пословног окружења и директно утицало на услове живота за грађане.

Међутим, при разматрању ове опције приступило се процени обима посла који би морао да се обави уколико би се изабрала ова опција, при чему је процењено да би у том случају било потребно пописати, анализирати и оптимизовати преко 6.000 административних поступака и захтева, што је отприлике два и по пута већи обим посла у односу на избор четврте понуђене опције. Имајући у виду расположива средства, а посебно техничке и кадровске капацитете јавне управе, дошло се до закључка да у овом тренутку не постоје услови за тако свеобухватан реформски подухват, те да би због тога и потенцијални позитивни резултати предметне опције остали упитни. Чак и када би Влада као свој приоритет означила овакав реформски процес, то не би смањило ризик његовог неспровођења, имајући у виду ограничене могућности јавне управе.

1. Опција свеобухватне оптимизације административних поступака који се односе на пословање

Наведена опција предвиђа да се у наредном средњорочном периоду спроведе свеобухватна оптимизација административних поступака који се односе на пословање на републичком и покрајинском нивоу и успостави одржив систем континуиране оптимизације нових административних поступака у овој области.

При разматрању ове опције, кренуло се од расположивих средстава и капацитета јавне управе за спровођење оптимизације административних поступака који се односе на привреду, као и потенцијалних резултата, у виду смањења административних трошкова, које наведена оптимизација може да донесе. Поред наведеног, успостављањем Јединственог регистра повећаће се транспарентност и предвидљивост пословног окружења, што ће омогућити једноставније пословање привредних субјеката, сужавање простора за корупцију и повећање атрактивности Републике Србије као дестинације за инвестирање.

Такође, искуства из оптимизације административних поступака који се односе на привреду биће искоришћена у даљем попису и оптимизацији административних поступака који се односе на грађане, као и на административне захтеве и остале услове пословања у Републици Србији (након обезбеђивања неопходних услова), што ће омогућити ефикасније спровођење будућих реформских процеса и резултирати побољшавањем услова живота и пословања у Републици Србији.

Имајући у виду све наведено, одлучено је да се ова опција изабере и да се њеним спровођењем оствари дефинисана промена.

1. Мере за остваривање циља и анализа њихових ефеката

Да би се остварио циљ Програма, планирано је да се спроведу следеће мере:

1. **Успостављање управљачке-организационе структуре ради унапређења управљања Програмом – одговорна институција: РСЈП**

Показатељ резултата 1: формирано Координационо тело за праћење спровођења Програма (у даљем тексту: Координационо тело), рок за спровођење: други квартал 2019. године, извор провере: усвојени квартални извештаји о спровођењу Програма;

Показатељ резултата 2: успостављена организациона јединица за управљање процесом оптимизације административних поступака, рок за спровођење: крај 2020. године, извор провере: Правилник о систематизацији РСЈП.

Предметна мера ће обухватити успостављање мреже именованих особа задужених за оптимизацију по органима и организацијама, формирање Координационог тела које ће пратити спровођење Програма, као и успостављање организационе јединице у оквиру РСЈП која ће пружати техничку и стручну методолошку и аналитичку подршку раду Координационог тела, координисати управљање пројектима везаним за оптимизацију административних поступака и припрему Јавног регистра. Успоставање наведене организационе јединице у њеном пуном капацитету је предвиђено за 2020. годину.

Такође, потребно је формирати сталнe раднe групe на нивоу органа и организација, са задатком да на оперативном нивоу спроводе и прате спровођење препорука из њихове надлежности и благовремено ажурирају постојећу базу административних поступака, као и Јавни регистар након његовог успостављања. Ефикасност рада ових група је кључ успеха спровођења реформе и захтева велику посвећеност и континуирани рад на унапређењу капацитета.

Поред наведеног, у оквиру ове мере, РСЈП ће у мају 2019. године спровести активност мерења удела административних трошкова у БДП за 2018. годину, () а у мају 2021. године за 2020. годину.

Ова мера треба да омогући боље управљање и праћење спровођења Програма, идентификацију потешкоћа у спровођењу Програма и њихово правовременом превазилажењу. Предвиђено је да се Координационо тело извештава на кварталном нивоу о спровођењу Програма како би могло благовремено да реагује на појаву могућих препрека у спровођењу Програма. Поред наведеног, успостављање организационе јединице у оквиру РСЈП омогућиће одрживост континуиране оптимизације административних поступака и ажурност Јавног регистра у периоду након спровођења реформе предвиђене Програмом, при чему треба напоменути да ће законом који ће прописати успостављање и функционисање Јавног регистра наведене надлежности бити додељене РСЈП.

Средства неопходна за успоставање и функционисање наведене организационе јединице износе 6.550.000 РСД на годишњем нивоу. Средства ће бити обезбеђена из Буџета Републике Србије.

Као ризик за неспровођење ове мере је идентификован могући недостатак буџетских средстава за успостављање и функционисање наведене организационе јединице. У том случају РСЈП ће искористити постојеће капацитете и средства донатора да оствари улогу координатора спровођења Програма, али ће одрживост оптимизације и функционисање Јавног регистра након периода спровођења Програма бити угрожена.

1. **Успостављање Јавног регистра – одговорна институција: Канцеларија за информационе технологије и електронску управу (у даљем тексту: ИТЕ)**

Показатељ: Успостављен Јавни регистар, рок за спровођење активности: крај 2021. године, извор провере: Јавни регистар.

Јавни регистар ће бити јавно доступна електронска база свих административних поступака и осталих услова пословања које спроводе органи и организације јавне управе. Успостављање Јавног регистра, допринеће унапређењу квалитета пружања јавних услуга и подизању угледа јавне управе, олакшавању комуникације између државних органа и организација, као и бољој организацији и размени података, нарочито имајући у виду планирани развој електронске управе, односно успостављању јавне управе у служби привреде и грађана.

Привредни субјекти ће на једном месту, једноставном претрагом, моћи да добију све информације неопходне за спровођење конкретног административног поступка или за испуњавање неке обавезе која је законом прописана. Под наведеним се подразумевају информације о институцији којој се подноси захтев, о постојању обрасца за подошење захтева (са могућношћу преузимања или електронског подношења захтева), о обиму и форми документације коју је потребно доставити уз захтев, као и о условима које је потребно испунити да би се остварило право или испунила обавеза у вези са предметним поступак. Поред наведеног, доступне ће бити информације и о висини финансијских издатака (таксе, накнаде итд.) које је привредни субјект у обавези да плати приликом покретања и спровођења поступка, о роковима за решавање уредног захтева, времену важења издатог акта, као и о могућностима изјављивања правног лека у сваком конкретном случају.

У првој фази спровођења наведене мере, неопходно је усвојити прописе (закон и пратеће подзаконске акте) којима ће се прописати успостављање Јавног регистра, као и ближе уредити његово функционисање. 11. маја 2017. године, формирана је радна група за израду датих прописа и израђене су радне верзије нацрта прописа. Током 2019. године, биће спроведена јавна расправа за наведене прописе, а усвајање прописа је предвиђено за 2020. годину. Након тога ће се приступити изради портала Јавног регистра и постизању његове функционалности. Трошкови израде закона су обезбеђена из средстава IPA[[6]](#footnote-6), док ће средства за успостављање Јавног регистра у износу од 100.000.000. РСД бити обезбеђена у оквиру кредита за финансирање Пројекта унапређења електронске управе, узетог од Међународне банке за обнову и развој.

Као ризик за спровођење ове мере може се идентификовати сложеност активности везане за успостављање Јавног регистра, с обзиром да је потребно да се обезбеди велики број функционалности, као и да ће повезивати све органе и организације које су учествовале у попису административних поступака. Међутим, с обзиром да искуство ИТЕ и РСЈП у успостављању сличних система предвиђених за велики број корисника, претпоставка је да ће се на време идентификовати све могуће препреке у процесу успостављања Јавног регистра и да ће се оне благовремено превазићи.

1. **Оптимизација административних поступака – одговорна институција: РСЈП**

Показатељ резултата: споведене препоруке за 382 административна поступака, односно 70% административних поступака обухваћених првом групом препорука предвиђених за 2019. и 2020. годину. Рок за спровођење препоруке је последњи квартал 2020. године, извор провере Годишњи извештај о спровођењу Акционог плана за спровођење Програма.

Активности у оквиру ове мере ће обухватати попис административних поступака на покрајинском нивоу, израду препорука за оптимизацију административних поступака на републичком и покрајинском нивоу, њихово усаглашавање са надлежним органима и организацијама, као и имплементацију.

Већ је наведено да ће оптимизација поступака утицати на смањење административног трошка на терет привреде, што би требало да обезбеди јефтиније и сигурније пословно окружење, а посебно ниже трошкове за улазак на тржиште нових привредних субјеката. Такође, оптимизација административних поступака ће позитивно утицати на ефикасност државних органа и организација у процесу пружања јавних услуга и њихове боље повезаности и сарадње. Органи и организације ће бити упућени на међусобну електронску размену података неопходних за спровођење административних поступака, коју ће обављати преко регистара повезаних са сервисном магистралом, што ће условити бољу ажурност података у тим регистрима, повећање брзине спровођења административних поступака због дигитализације и комуникације између органа, као и бољој искоришћености капацитета (првенствено људског капитала) државних органа за обављање послова из њихове надлежности. Кад су у питању финансијски ефекти ове мере, треба истаћи да ће спровођење мере имати минимални утицај на јавне приходе, с обзиром на то да је за мање од 5% поступака из прве групе препоручено смањење износа таксе. Са друге стране, средства за попис административних поступака од значаја за пословање на покрајинском нивоу, израду препорука за оптимизацију поступака на републичком и покрајинском нивоу, као и дигитализацију 100 административних поступака, делом су обезбеђена од донатора (IPA 2013, Светска банка и Немачка развојна помоћ) у укупном износу од 3.796.752 евра, а делом из Буџета Републике Србије. Међутим, тренутно нису обезбеђена средства за дигитализацију два административна поступка у надлежности Министарства трговине, туризма и телекомуникација, на основу израђених препорука. .

Идентификовани ризици који могу да утичу на спровођење ове мере се односе на велики број закона и подзаконских аката који треба изменити, као и на недостајућа средства за спровођење дигитализације свих административних поступака за које је то препоручено. Да би се предупредили наведени ризици, биће формирано Координационо тело које ће пратити спровођење Програма и утицати на то да се приоритетни прописи за спровођење препорука усвајају у планираним роковима.

У оквиру прве групе усаглашених препорука предвиђена је оптимизација 546 административних поступака које спроводи 21 орган и организација.

1. **Обезбеђивање предуслова за дигитализацију поступака – одговорна институција: ИТЕ**

Показатељ 1: успостављена функционална платформа за дигитализацију поступака, рок за спровођење: четврти квартал 2019. године, извор провере: портал е-управе.

Показатељ 2: дигитализовано 100 административних поступака, рок за спровођење: крај 2020. године, извор провере: портал е-управе.

У оквиру наведене мере биће успостављена функционална платформа за дигитализацију поступака, што обухвата набавку услуге прилагођавања постојеће и доградње нове инфраструктуре за поставку система на којој ће у првој фази бити дигитализовано 100, већ изабраних, административних поступака (30 у 2019. години, а преосталих 70 у 2020. години). У питању су поступци који су већ наведени у мери која се односила на оптимизацију административних поступака. Платформа ће се ослањати на модул за извршавање пословних процеса, BPM engine, коју ће набавити ИТЕ као своју контрибуцију пројекту. Овај систем ће бити повезан са порталом е-управа, ГСБ, е-плаћањем и другим хоризонталним сервисима, који су већ успостављени, што ће омогућити повезивање функционалности свих сервиса и пружање целокупне електронске услуге привредном субјекту. На предметној платформи ће се дигитализовати сви административни поступци за које буде процењено да их је потребно дигитализовати у наредном периоду, уколико за њихову дигитализацију буду обезбеђена средства.

Процес дигитализације једног административног поступка обухвата успоставање дигиталних регистара или евиденција, њихово повезивање на сервисну магистралу, израду дијаграма претходно поједностављеног поступка и на крају израду самог техничког решења на платформи за дигитализацију. У вези са тим, у оквиру ове мере планирано је да Министарство правде успостави електронски регистар изречених мера забране обављања делатности. Наведени регистар ће значајно смањити административне поступке и убрзати одлучивање у административним поступцима у којима се до сада тражило уверење да лицу није изречена предметна мера забране.

Административни поступци који ће бити дигитализовани у оквиру ове мере су одабрани на основу њихове техничке припремљености за дигитализацију (постојање ажурних дигиталних регистара и евиденција, могућности да се повежу на сервисну магистралу), као и на основу потенцијалног позитивног ефекта који ће дигитализација ових поступака имати на привредне субјекте. Користи везане за смањење административних трошкова на основу дигитализације су већ наведене у мери везаној за оптимизацију поступака. С друге стране, трошкови успостављања платформе за дигитализацију биће покривени из средстава буџета ИТЕ у износу од 120.000.000,00 РСД, док ће трошкови дигитализације одабраних 100 поступака бити покривени од стране донатора пројекта (Светска банка)[[7]](#footnote-7) и у износу наведеному оквиру мере која се односи на оптимизацију административних поступака.

1. **Обуке за оптимизацију административних поступака и информативна кампања – одговорна институција: РСЈП**

Показатељ 1: одржане четириобуке за тренере за укупно 80 тренера на тему оптимизације административних поступака, рок за спровођење активности: крај 2020. године, извор провере: Годишњи извештај о спровођењу Акционог плана за спровођење Програма.

Показатељ 2: одржаће се једна конференција на којој ће бити промовисан Програм, рок за спровођење активности: крај 2020. године, извор провере: Годишњи извештај о спровођењу Акционог плана за спровођење Програма.

У оквиру наведене мере је планирано да се спроведу четири обуке за тренере на тему оптимизације административних поступака. Планирано је да обуке похађа 80 полазника из различитих органа и организација укључених у попис административних поступака, што би требало да резултира разменом знања међу службеницима у различитим организацијама, односно подизању капацитета тих органа и организација за оптимизацију административних поступака. За одржавање наведених обука су обезбеђена средства из IPA, као и стручна и организациона подршка Националне академије за јавну управу (у даљем тексту: НАПА).

Такође, у оквиру НАПА је планирано континуирано одржавање обука везаних за попис и оптимизацију административних поступака, као и касније одржавање обука везаних за Јавни регистар.

Поред наведених обука, из средстава IPA[[8]](#footnote-8) биће финансирано и одржавање десет радионица са службеницима запосленим у једниницама локалне самоуправе на тему оптимизације административних поступака на локалном нивоу. Планирано је да радионице које ће бити одржане током 2019. и 2020. године похађа укупно 200 учесника.

На крају, планирано је и одржавање једне конференције на којој ће бити промовисана реформа која се спроводи кроз Програм. Средства за одржавање наведене конференције су обезбеђена кроз IPA[[9]](#footnote-9).

1. Механизам за спровођење мера и начин извештавања о резултатима спровођења

Мере предвиђене Програмом биће спровођене у складу са динамиком утврђеном Акционим планом за спровођење Програма. Планирано је да се први акциони план усвоји за период 2019-2020. године, а да се до краја 2019. године припреми акциони план за период 2020-2021. године, када буде припремљена друга група препорука за оптимизацију административних поступака. Акциони план ће вероватно бити ревидиран и током 2020. године кад буде припремљена трећа група препорука.

Као што је већ наведено у оквиру мере 1) о спровођењу Програма ће се на кварталном нивоу извештавати Координационо тело за праћење спровођења Програма. РСЈП ће путем Информационог система за планирање, праћење спровођења, координацију јавних политика прикупљати податке о спровођењу програма, обједињавати извештај и достављати га Координационом телу за усвајање.

У складу са Законом о планском систему Републике Србије, о спровођењу овог акционог плана, биће извештавана и Влада једном годишње.

Половином 2021. године, кад буде израчунат удео административног трошка у БДП за 2020. годину, приступиће се вредновању учинака Програма и изради новог програма за наредни период.

1. Консултације

У току припреме и током реализације пројектних активности, континуирано су спровођене консултације са представницима државних органа и привредних субјеката. У првом кварталу 2016. године, у поступку припреме Пројекта, представници Републичког секретаријата за јавне политике обавили су серију консултација са министарствима, посебним организацијама и службама Владе. Идеја је била, да се путем неформалних састанака (а пре званичног почетка рада на Пројекту) размене мишљења у погледу кључних информација, односно организацији будућих активности.

Одлука о образовању Радне групе за спровођење активности у циљу успостављања јединственог јавног регистра административних процедура и осталих услова пословања („Службени гласник РС”, број 31/16), од 25. марта 2016. године, представља први документ који означава формални почетак рада на Пројекту, а самим тим и почетак спровођења формалних консултација са представницима јавног сектора. Поред представника Републичког секретаријата за јавне политике, Министарства привреде, Министарства државне управе и локалне самоуправе, Министарства трговине, туризма и телекомуникација, Министарства финансија и Привредне коморе Србије (чији су представници именовани за чланове радне групе), састанцима су присуствовали и представници других органа државне управе. Задаци радне групе успешно су реализовани израдом Оперативног плана активности на успостављању Јавног регистра, Образаца за попис административних поступака, као и других пратећих докумената усвојених Закључком Владе 05 Број: 021-12698/2016, од 29. децембра 2016. године. Након усвајања предметних докумената, у периоду од 13. фебруара до 15. маја одржано је 35 једнодневних обука за попуњавање образаца административних поступака, на којима је учествовало 474 службеника, из 88 институција. Након спроведених активности, 5. јуна 2017. године приступило се „online” попуњавању усвојених образаца, уз сталне консултације са свим институцијама које учествују у спровођењу пројектних активности. Континуирана сарадња настављена је и у свим наредним фазама спровођења Пројекта у току 2018. и 2019. године.

Консултације са привредним субјектима које су и даље актуелне, започете су почетком 2017. године, организовањем анкета, интервјуа, фокус група. Конкретно, у току 2017. године одржана је једна фокус група на којој је учествовало 13 представника привредних субјеката, а исте године је континуирано спровођена и анкета у писаном облику, у циљу обрачуна трошкова за 56 изабраних административних поступака. Предметна анкета реализована је у сарадњи са Привредном комором Србије и Америчком привредном комором (AmCham Serbia) и том приликом су анкетирани привредни субјекти који чине „мрежу” наведених организација. У току 2018. године, одржано је 27 фокус група у 15 градова, на којима је учествовало 303 учесника. Такође, на порталу пројекта <http://epopis.rsjp.gov.rs> налази се упитник под називом: *Колико су компликовани и захтевни административни поступци*, креиран у циљу прибављања поузданих података од стране привредних субјеката у вези са начином на који се конкретни поступци спроводе у пракси.[[10]](#footnote-10) Предметни упитник је и даље могуће попунити путем овог портала, након чега се приступа анализи података из сваког појединачног упитника и процењује да ли и у којем поступку постоји могућност поједностављивања, односно смањења административног оптерећења.

Треба истаћи да је 26. априла 2018. године у Београду одржана конференција „е-Папир – смањење административног оптерећења” на којој је јавности представљен Пројекат, односно све активности које су спроведене у претходном периоду, све планиране активности које ће се спровести у наредном периоду, као и очекивани резултати самог Пројекта. Конференцији су поред председнице Владе, представника дипломатског кора (амбасадори земаља Европске уније и Уједињеног Краљевства Велике Британије) и државних службеника ангажованих на попису административних поступака, присуствовали и представници различитих удружења привредника.

РСЈП је обавестио јавност о почетку израде Програма преко свог сајта и позвао све заинтересоване стране да дају коментаре на усаглашене препоруке за поједностављење административних поступака. Поред наведеног, 28. марта 2019. године започела је јавна расправа о Програму.

1. Процена финансијских средстава потребних за спровођење Програма и анализа финансијских ефеката

За спровођење Програма, поред осталих, обезбеђена су средства од донатора (IPA, Немачка развојна помоћ и Светска банка) у укупном износу од 3.796.752 евра. Из ових средстава ће се финансирати израда закона којим ће се прописати успостављање и функционалност Јавног регистра, попис административних поступака за пословање на покрајинском нивоу, израда препорука за оптимизацију административних поступака за пословање на републичком и покрајинском нивоу, дигитализација 100 изабраних поступака, као и информативно-едукативне активности из мере 5). За наведене активности биће утрошена и средства из Буџета Републике Србије.

Поред наведених средстава, за израду платформе за дигитализацију ће из Буџета Републике Србије бити обезбеђено додатних 120.000.000 РСД . Такође, средства за успостављање нове организационе јединице у оквиру РСЈП, која ће се бавити оптимизацијом административних поступака и координацијом активности у вези са успостављањем Јавног регистра, биће обезбеђена из Буџета Републике Србије од 2020. године па на даље у износу од 6.550.000 РСД на годишњем нивоу.

За успостављање Јавног регистра средства ће бити обезбеђена из кредита за финансирање Пројекта унапређења електронске управе, узетог од Међународне банке за обнову и развој (у даљем тексту: IBRD). Укупна вредност кредита је 43.800.000 евра, при чему Република Србија треба да обезбеди 4.380.000 за суфинансирање. Каматна стопа за наведени кредит је једнака текућој вредности ЕУРИБОРА увећаном за фиксну маржу од 0,7 %. Средства која ће бити утрошена за успостављање Јавног регистра у оквиру Програма износе 100.000.000 РСД.

Програм ће имати двојаки утицај на Буџет Републике Србије. С једне стране ће утицати на повећање јавних расхода због успостављања наведене организационе јединице у оквиру РСЈП, као на повећање међународних финансијских обавеза с обзиром да ће се успостављање Јавног регистра финансирати из кредита IBRD. С друге стране, оптимизација административних поступака би требало да повећа ефикасност јавне управе и учини пословно окружење у Републици Србији сигурнијим, предвидљивијим и транспарентнијим, а самим тим атрактивнијим за улагања и пословање што ће у дугом року утицати на повећање јавних прихода по основу пореза и републичких административних такси.

1. Акциони план

Акциони план за спровођење Програма у периоду 2019-2020. године је представљен у Прилогу 1, који је одштампан уз Програм и чини његов саставни део.

Прилог 2, који је одштампан уз Програм и чини његов саставни део, садржи преглед свих усаглашених препорука за оптимизацију административних поступака, у складу са мером 1 Акционог плана.

Такође, саставни део Програма, чини и Прилог 3, у којем су дате све усаглашене препоруке за оптимизацију административних поступака.

1. Закон о општем управном поступку („Службени гласник РС”, бр. 18/16, 95/18 -аутентично тумачење) [↑](#footnote-ref-1)
2. Закон о електронској управи („Службени гласник РС”, број 27/18) [↑](#footnote-ref-2)
3. Програм се усваја први пут, те су и препоруке за поједностављење поступака урађене на основу искустава из упоредне праксе, с обзиром да у Републици Србији до сада нису спровођени слични пројекти. [↑](#footnote-ref-3)
4. Циљану вредност ће бити могуће израчунати тек крајем другог квартала 2021. године, што ће оставити довољно времена за ex post анализу и вредновање учинака Програма, како би се могао израдити Програм за наредни период. [↑](#footnote-ref-4)
5. Програм нема посебне циљеве, већ се општи циљ директно остварује спровођењем дефинисаних мера. [↑](#footnote-ref-5)
6. Укупни износ донаторских средстава је приказан у оквиру мере 3) [↑](#footnote-ref-6)
7. Улази у укупна средства дата у мери 3). Средства су прецизније распоређена у Акционом плану. [↑](#footnote-ref-7)
8. Улази у укупна средства дата у мери 3). Средства су прецизније распоређена у Акционом плану. [↑](#footnote-ref-8)
9. Улази у укупна средства дата у мери 3). Средства су прецизније распоређена у Акционом плану. [↑](#footnote-ref-9)
10. До 22. фебруара 2019. године, укупно су достављена 34 попуњена упитника [↑](#footnote-ref-10)